РЕШЕНИЕ ЗА ИЗПЪЛНЕНИЕ НА КОМИСИЯТА
от 3 юни 2014 година
за признаване на схемата „KZR INiG System“ за демонстриране на съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета
(2014/325/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (1), и по-специално член 18, параграф 6 от нея,
като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива и за изменение на Директива 93/12/ЕИО на Съвета (2), и по-специално член 7в, параграф 6 от нея,
след консултация с Комитета за устойчиво развито производство на биогоривата и нетранспортните течни горива от биомаса,
като има предвид, че:
(1)
В директиви 98/70/ЕО и 2009/28/ЕО са определени критерии за устойчивост на биогоривата. Разпоредбите в членове 7б и 7в от Директива 98/70/ЕО и приложение IV към нея са сходни с разпоредбите в членове 17 и 18 към Директива 2009/28/ЕО и приложение V към последната.
(2)
В случаите, в които биогоривата и нетранспортните течни горива от биомаса следва да бъдат взети предвид за целите, посочени в член 17, параграф 1, букви а), б) и в) от Директива 2009/28/ЕО, държавите членки следва да изискват от икономическите оператори да докажат съответствие на биогоривата и нетранспортните течни горива от биомаса с критериите за устойчивост, посочени в член 17, параграфи 2-5 от Директива 2009/28/ЕО.
(3)
Когато даден икономически оператор предостави доказателства или данни, получени в съответствие с призната от Комисията доброволна схема, доколкото тези данни или доказателства са обхванати от решението за признаване на доброволната схема, съответната държава членка не следва да изисква от доставчика да предостави допълнителни доказателства за съответствие с критериите за устойчивост.
(4)
На 17 юли 2012 г. в Комисията бе внесено първоначално искане да признае, че „KZR INiG System“ доказва дали партидите от биогорива съответстват на критериите за устойчивост, посочени в директиви 98/70/ЕО и 2009/28/ЕО. Версията на схемата, която бе приета, бе представена на 17 декември 2013 г. Схемата обхваща селскостопански суровини, отглеждани и прибирани в ЕС, както и отпадъци и остатъци в ЕС. Схемата обхваща цялата верига на доставки от производството на суровините до дистрибуцията на биогоривата. За признатата схема следва да се предоставя информация чрез платформата за прозрачност, създадена съгласно Директива 2009/28/ЕО.
(5)
Оценката на „KZR INiG System“ установи, че тя адекватно покрива критериите за устойчивост съгласно директиви 98/70/ЕО и 2009/28/ЕО, както и че при нея се прилага методика на база масов баланс в съответствие с изискванията на член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
(6)
Оценката на „KZR INiG System“ установи, че тя отговаря на съответните стандарти за надеждност, прозрачност и независим одит, а също така е в съответствие с методологическите изисквания съгласно приложение IV към Директива 98/70/ЕО и приложение V към Директива 2009/28/ЕО.
(7)
„KZR INiG System“ беше оценена спрямо действащото законодателство в момента на приемането на настоящото решение за изпълнение на Комисията. В случай че в правното основание настъпят значими промени, Комисията ще направи оценка на схемата, за да установи дали тя все още отразява в достатъчна степен критериите за устойчивост, за които е призната.
(8)
Мерките, предвидени в настоящото решение, са в съответствие със становището на Комитета за устойчиво развито производство на биогоривата и нетранспортните течни горива от биомаса,
ПРИЕ НАСТОЯЩОТО РЕШЕНИЕ:
Член 1
Схемата „KZR INiG System“ (наричана по-долу „схемата“), представена на 17 декември 2013 г. на Комисията за признаване, доказва, че партидите от биогорива съответстват на критериите за устойчивост, посочени в член 17, параграфи 3, 4 и 5 от Директива 2009/28/ЕО и член 7б, параграфи 3, 4 и 5 от Директива 98/70/ЕО.
Схемата също така съдържа точни данни за целите по член 17, параграф 2 от Директива 2009/28/ЕО и член 7б, параграф 2 от Директива 98/70/ЕО.
Схемата може да бъде използвана за доказване на съответствие с член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
Член 2
Ако след приемането на настоящото решение схемата претърпи промени в своето съдържание по начин, който би поставил под въпрос основанието за настоящото решение, тези промени трябва да бъдат незабавно нотифицирани на Комисията. Комисията оценява нотифицираните промени, за да установи дали схемата все още адекватно покрива критериите за устойчивост, за които е призната.
Ако бъде ясно доказано, че в схемата не са въведени елементи, за които се счита, че са от решаващо значение за настоящото решение, и ако в такива елементи са извършени тежки и структурни нарушения, Комисията може да отмени настоящото решение.
Член 3
Настоящото решение е валидно за срок от пет години.
Член 4
Настоящото решение влиза в сила на двадесетия ден след деня на публикуването му в Официален вестник на Европейския съюз.
Съставено в Брюксел на 3 юни 2014 година.